Úradný vestník L 109 , 16/05/1995 S. 0044 - 0047



Rozhodnutie Komisie z 8. mája 1995, stanovujúce dodatočné záruky za zásielky určitých druhov vajec určených na ľudskú spotrebu do Fínska a Švédska, pokiaľ ide o salmonelu (95/168/ES) KOMISIA EURÓPSKYCH SPOLOČENSTIEV, so zreteľom na zmluvu o založení európskeho spoločenstva, so zreteľom na smernicu Rady 92/118/EHS zo 17. decembra 1992 ustanovujúcu veterinárne a zdravotné požiadavky na obchodovanie s výrobkami, na ktoré sa nevzťahujú požiadavky ustanovené v osobitných právnych predpisoch uvedených v oddieli I prílohy A k smernici 89/662/EHS, a pokiaľ ide o patogény, k smernici 90/425/EHS [1], naposledy zmenenej a doplnenej Aktom o pristúpení Rakúska, Fínska a Švédska a dovoz týchto výrobkov do spoločenstva, najmä na prílohu II, kapitola 2, prvá zarážka, keďže Komisia svojimi rozhodnutiami 94/968/ES [2] a 95/50/ES [3] schválila prevádzkové programy kontrol na prítomnosť salmonely, ktoré predložilo Fínsko a Švédsko; keďže tieto programy obsahujú osobitné opatrenia pre vajcia od nosníc určené na priamu ľudskú spotrebu; keďže Fínsko sa zaručilo, že baliarne budú prijímať len tie vajcia, ktoré pochádzajú od kŕdľov nosníc podrobovaných pravidelným kontrolám na prítomnosť salmonely; keďže Švédsko ustanovilo kontroly na prítomnosť salmonely vo všetkých kŕdľoch nosníc, ktorých vajcia sa umiestňujú na trh; keďže by sa mali stanoviť dodatočné záruky rovnocenné zárukám, ktoré poskytuje Fínsko a Švédsko na základe svojich prevádzkových programov; keďže z tohto dôvodu by mali baliarne poskytovať záruku, že vajcia určené pre Fínsko a Švédsko pochádzajú od kŕdľov nosníc, u ktorých bolo vykonané mikrobiologické vyšetrenie odobratých vzoriek; keďže by sa mali stanoviť pravidlá, týkajúce sa mikrobiologických vyšetrení odobratých vzoriek, ktorými sa ustanoví metóda odberu vzoriek, počet odobratých vzoriek a mikrobiologická metóda, ktorá sa bude používať na vyšetrovanie vzoriek; keďže by sa malo zohľadniť nariadenie Rady (EHS) č. 1907/90 z 26. júna 1990 o niektorých normách pre uvádzanie vajec na trh [4], naposledy zmenené a doplnené nariadením (ES) č. 3117/94 [5], nariadenie Komisie (EHS) č. 1274/91 z 15. mája 1991, ktorým sa zavádzajú podrobné pravidlá uplatňovania nariadenia (EHS) č. 1907/90 o niektorých normách pre uvádzanie vajec na trh [6], naposledy zmenené a doplnené nariadením (ES) č. 3239/94 [7] a rozhodnutie Rady 94/371/ES z 20. júna 1994, ktorým sa ustanovujú osobitné podmienky zdravia ľudí pre uvádzanie určitých druhov vajec na trh [8]; keďže Fínsko a Švédsko musia na zásielky pochádzajúce z tretích krajín uplatňovať aspoň také prísne dovozné požiadavky, ako sú požiadavky ustanovené v tomto rozhodnutí; keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Na účely tohto rozhodnutia platia definície uvedené v nariadeniach (EHS) č. 1907/90 a (EHS) č. 1274/91. 2. Na účely tohto rozhodnutia však termín "vajcia" znamená slepačie vajcia určené na ľudskú spotrebu a patriace do týchto kategórií: - vajcia triedy "A", - vajcia triedy "B". 3. Toto rozhodnutie sa nevzťahuje na vajcia určené na výrobu vaječných výrobkov alebo dodávané podnikom potravinárskeho priemyslu schváleným v súlade so smernicou Rady 89/437/EHS [9] za predpokladu, že balenia, ktoré ich obsahujú, sú jasne označené tak, aby označenie uvádzalo toto miesto určenia. Článok 2 1. Baliarne poskytujú záruku, že vajcia určené pre Fínsko a Švédsko pochádzajú od kŕdľov nosníc, ktoré boli podrobené mikrobiologickému vyšetreniu odobratých vzoriek vykonaným v súlade s ustanoveniami stanovenými v prílohe I. 2. Na účely záruky uvedenej v odseku 1 musí byť k vajciam priložené osvedčenie stanovené v prílohe II. Článok 3 Dodatočné záruky ustanovené v tomto rozhodnutí sa nevzťahujú na vajcia pochádzajúce z prevádzkarne, v ktorej sa uplatňuje program uznaný, v súlade s postupom ustanoveným v článku 18 smernice 92/118/EHS, za rovnocenný s programom, ktorý sa realizuje vo Fínsku a Švédsku. Článok 4 Toto rozhodnutie bude preskúmané do 31. decembra 1996. Preskúmanie bude založené na správe, ktorú podľa získaných skúseností vypracuje Fínsko a Švédsko, a ktorá bude predložená do 30. septembra 1996. Článok 5 Toto rozhodnutie je adresované členským štátom. V Bruseli 8. mája 1995 Za Komisiu Franz Fischler člen Komisie [1] Ú. v. ES L 62, 15.3.1993, s. 49. [2] Ú. v. ES L 371, 31.12.1994, s. 36. [3] Ú. v. ES L 53, 9.3.1995, s. 31. [4] Ú. v. ES L 173, 6.7.1990, s. 5. [5] Ú. v. ES L 330, 21.12.1994, s. 4. [6] Ú. v. ES L 121, 15.5.1991, s. 11. [7] Ú. v. ES L 338, 28.12.1994, s. 48. [8] Ú. v. ES L 168, 2.7.1994, s. 34. [9] Ú. v. ES L 212, 22.7.1989, s. 87. -------------------------------------------------- PRÍLOHA I 1. Metóda odberu vzoriek V prípade sliepok chovaných v kurínoch s bidlami alebo vo voľnom výbehu sa odoberajú zložené vzorky fekálií, pričom každá zo vzoriek pozostáva zo samostatných vzoriek čerstvých fekálií, z ktorých každá má hmotnosť najmenej 1 gram, odoberajú sa náhodným výberom na niekoľkých miestach v budove, v ktorej sa sliepky chovajú, v prípade, že sliepky majú voľný prístup do viac než jednej budovy daného chovu, sa tieto vzorky odoberajú v každej skupine budov chovu, v ktorých sa sliepky chovajú. V prípade nosníc chovaných v klietkach sa tieto vzorky odoberajú zo zhŕňačov alebo z povrchového trusu v šachte. 2. Počet odobratých vzoriek Počet vzoriek musí umožniť zistiť 5 % prítomnosť salmonely s 95 % spoľahlivosťou. 3. Mikrobiologické vyšetrenie vzoriek Salmonela musí byť izolovaná v súlade so štandardnou metódou Medzinárodnej organizácie pre normalizáciu (ISO 6579: 1993). 4. Frekvencia odberu vzoriek Vzorky z kŕdľa sa musia odobrať v priebehu dvoch týždňov pred začiatkom znášky a potom najmenej raz za každých 25 týždňov. -------------------------------------------------- PRÍLOHA II +++++ TIFF +++++ --------------------------------------------------